CELEX: 32020D1188
Language: hu
Date: 2020-08-07 00:00:00
Title: A Tanács (EU) 2020/1188 végrehajtási határozata (2020. augusztus 6.) a daktiloszkópiai adatokra vonatkozó, az Egyesült Királysággal való automatizált adatcsere megindításáról

12.8.2020   
               
               
                  HU
               
               
                  Az Európai Unió Hivatalos Lapja
               
               
                  L 265/1
               
            
         A TANÁCS (EU) 2020/1188 VÉGREHAJTÁSI HATÁROZATA
         (2020. augusztus 6.)
         a daktiloszkópiai adatokra vonatkozó, az Egyesült Királysággal való automatizált adatcsere megindításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a különösen a terrorizmus és a határokon átnyúló bűnözés elleni küzdelemre irányuló, határokon átnyúló együttműködés megerősítéséről szóló, 2008. június 23-i 2008/615/IB tanácsi határozatra (1) és különösen annak 33. cikkére,
         tekintettel az Európai Parlament véleményére (2),
         mivel:
         
                     (1)
                  
                  
                     A 2008/615/IB határozat 25. cikkének (2) bekezdése szerint az említett határozat alapján nem kerülhet sor személyes adatok átadására mindaddig, amíg az említett határozat 6. fejezetében foglalt általános adatvédelmi rendelkezéseket végre nem hajtották az adatátadásban érintett tagállamok területeinek nemzeti jogába.
                  
               
                     (2)
                  
                  
                     A 2008/616/IB tanácsi határozat (3) 20. cikke úgy rendelkezik, hogy a 2008/615/IB határozat 2. fejezete szerinti automatizált adatcserére vonatkozó, az (1) preambulumbekezdésben említett feltétel teljesülésének ellenőrzése céljából egy kérdőíven, értékelő látogatáson és kísérleti adatcserén alapuló értékelő jelentést kell készíteni.
                  
               
                     (3)
                  
                  
                     A 2008/616/IB határozat melléklete 4. fejezetének 1.1. pontja szerint a megfelelő tanácsi munkacsoport által összeállított kérdőív valamennyi automatizált adatcserére vonatkozik, és amint egy tagállam úgy véli, hogy az adott adatkategória tekintetében teljesíti az adatcsere előfeltételeit, ki kell töltenie a kérdőívet.
                  
               
                     (4)
                  
                  
                     Az Egyesült Királyság kitöltötte az adatvédelemre vonatkozó kérdőívet és a daktiloszkópiai adatok cseréjére vonatkozó kérdőívet.
                  
               
                     (5)
                  
                  
                     Az Egyesült Királyság sikeres kísérleti adatcserét hajtott végre Németországgal.
                  
               
                     (6)
                  
                  
                     Az Egyesült Királyságban helyszíni értékelésre került sor, és erről a német értékelő csoport jelentést készített, amelyet elküldött az érintett tanácsi munkacsoportnak.
                  
               
                     (7)
                  
                  
                     A daktiloszkópiai adatok cseréjére vonatkozó kérdőív, a helyszíni értékelés és a kísérleti adatcsere eredményeit összegző, átfogó értékelő jelentést benyújtották a Tanácsnak.
                  
               
                     (8)
                  
                  
                     A Tanács – miután megállapította, hogy valamennyi olyan tagállam, amelyre a 2008/615/IB határozat kötelező, egyetért –, 2019. december 2 -án megállapította, hogy az Egyesült Királyság maradéktalanul végrehajtotta a 2008/615/IB határozat 6. fejezetében meghatározott általános adatvédelmi rendelkezéseket. A Tanács emellett felkérte az Egyesült Királyságot, hogy a daktiloszkópiai adatok cseréje során szerzett operatív tapasztalatok, valamint értelemszerűen a DNS-adatok cseréjére vonatkozó helyszíni értékelésről készült jelentésben foglalt indokolás fényében 2020. június 15-ig vizsgálja felül a gyanúsítottak profiljainak a daktiloszkópiai adatcseréből való kizárására vonatkozó szabályait.
                  
               
                     (9)
                  
                  
                     Az Egyesült Királyság a 2020. június 15-i és 19-i levelében értesítette az Európai Uniót arról, hogy kormánya úgy határozott, hogy a biometrikus (DNS-, valamint adott esetben ujjnyomat) adatokra vonatkozó, a prümi határozat alapján megosztható adatkészleten belüli automatizált adatcserét kiterjeszti a gyanúsítottak profiljaira is, továbbá közölte, hogy megkezdi a határozatának az Egyesült Királyságban történő végrehajtásához szükséges intézkedéseket.
                  
               
                     (10)
                  
                  
                     Az Egyesült Királyság által az (EU) 2019/968 tanácsi végrehajtási határozattal (4) összhangban nyújtott tájékoztatást követően az Egyesült Királyság a 2008/615/IB határozatnak megfelelően hozzáférhetővé tette a gyanúsítottak DNS-adatait. E tekintetben az Egyesült Királyság bűnüldöző szervei számára rendelkezésre álló valamennyi DNS-adat a tagállami bűnüldöző hatóságok rendelkezésére bocsátott, a prümi határozat alapján megosztható adatkészlet részét képezi, a hozzáférhetőség elvének teljeskörű tiszteletben tartása mellett. A hozzáférhetőség elvét a daktiloszkópiai adatok tekintetében is tiszteletben tartják. Az Egyesült Királysággal folytatott biometrikus adatcseréből semmilyen daktiloszkópiai adat nem kerül kizárásra.
                  
               
                     (11)
                  
                  
                     Ennek megfelelően az Egyesült Királyság számára jogosultnak kell lennie a daktiloszkópiai adatok automatizált keresése tekintetében a személyes adatoknak a 2008/615/IB határozat 9. cikke szerinti átvételére és átadására.
                  
               
                     (12)
                  
                  
                     A 2008/615/IB határozat 33. cikke végrehajtási hatásköröket ruház a Tanácsra az említett határozat végrehajtásához – különösen a személyes adatoknak az említett határozatban előírt átadása és átvétele tekintetében – szükséges intézkedések elfogadása céljából.
                  
               
                     (13)
                  
                  
                     mivel az ilyen végrehajtási hatáskörök gyakorlásához szükséges feltételek teljesültek, és az erre vonatkozó eljárást is lefolytatták, a Tanácsnak végrehajtási határozatot kell elfogadnia a daktiloszkópiai adatokra vonatkozó, az Egyesült Királysággal való automatizált adatcsere megindításáról annak érdekében, hogy az Egyesült Királyság személyes adatokat adhasson és vehessen át a 2008/615/IB határozat 9. cikke szerint.
                  
               
                     (14)
                  
                  
                     Dániára és Írországra nézve a 2008/615/IB határozat kötelező, ezért részt vesznek ennek a 2008/615/IB határozatot végrehajtó határozatnak az elfogadásában és alkalmazásában.
                  
               
                     (15)
                  
                  
                     A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás (5) alapján a bűnüldöző szervek információcseréjére vonatkozó uniós jogszabályok az átmeneti időszak végéig alkalmazandók az Egyesült Királyságban és az Egyesült Királyságra. Ennek megfelelően az Egyesült Királyságra nézve a 2008/615/IB határozat kötelező, ezért részt vesz ennek a 2008/615/IB határozatot végrehajtó határozatnak az alkalmazásában,
                  
               ELFOGADTA EZT A HATÁROZATOT:
         
            1. cikk
            A daktiloszkópiai adatok automatizált keresése céljából az Egyesült Királyság 2020. augusztus 11-től jogosult személyes adatoknak a 2008/615/IB határozat 9. cikke szerinti átvételére és átadására.
         
         
            2. cikk
            Ez a határozat az Európai Unió Hivatalos Lapjában való kihirdetését követő napon lép hatályba.
            Ezt a határozatot a Szerződéseknek megfelelően kell alkalmazni.
         
         
            Kelt Brüsszelben, 2020. augusztus 6-án.
            
               
                  a Tanács részéről
               
               
                  az elnök
               
               M. ROTH
            
         
         
            (1)  HL L 210., 2008.8.6., 1. o.
         
         
            (2)  A 2020. május13-i vélemény (a Hivatalos Lapban még nem tették közzé).
         
            (3)  A Tanács 2008/616/IB határozata (2008. június 23.) a különösen a terrorizmus és a határokon átnyúló bűnözés elleni küzdelemre irányuló, határokon átnyúló együttműködés megerősítéséről szóló 2008/615/IB határozat végrehajtásáról (HL L 210., 2008.8.6., 12. o.).
         
            (4)  A Tanács (EU) 2019/968 végrehajtási határozata (2019. június 6.) a DNS-adatokra vonatkozó, az Egyesült Királysággal való automatizált adatcsere megindításáról (HL L 156., 2019.6.13., 8. o.).
         
            (5)  HL L 29., 2020.1.31., 7. o.